Die voorkeurinstelling vir ambagsopleiding - Solidariteit Boufonds
Tuis › Artikels › Die voorkeurinstelling vir ambagsopleiding
Die voorkeurinstelling vir ambagsopleiding
Vrydag | 10 Maart | 2017
Wie is Sol-Tech?
Sol-Tech is ’n privaat tegniese opleidingskollege wat deur die Solidariteit Beweging tot stand gebring is. Die kollege is op Christelike waardes gefundeer en gebruik Afrikaans as onderrigmedium. Sol-Tech bied formele opleiding in die volgende ambagte in goed toegeruste werkswinkels: elektrisiën, meulmaker, dieselwerktuigkundige, trekkerwerktuigkundige, passer en draaier, gereedskapmaker en sweiser. Die hoofkampus is in Kirkney, Pretoria-Wes, geleë. Die kollege fasiliteer ook onderrig in N1- en N2-kursusse en bied remediërende klasse in Wiskunde vir studente wat bykomende hulp benodig. Hierdie diens word eksklusief aan Sol-Tech se studente gelewer.
Sol-Tech se studente is outomaties meer indiensneembaar aangesien hulle deeglik in nuwe kennis en vaardighede opgelei is. Sol-Tech se goed opgeleide studente dra verder by om die vaardigheidskrisis in die land hok te slaan. Die kollege lei jaarliks ’n groot aantal vakleerlinge vir verskeie industrieë op. Sol-Tech se slaagsyfer in die finale ambagstoets is tans 96%. Behalwe vir die normale opleidingskurrikulum, word bykomende spesialisvaardighede soos PLC, CNC, pneumatika, en hidroulika ook aan studente geleer.
Studente wat lede van die Solidariteit Beweging is, en daarvoor kwalifiseer, kan by Helpende Hand aansoek doen vir rentevrye beurslenings om sodoende, ten spyte van finansiële uitdagings, hul toekomsdrome te bereik.
Buiten gehalte-opleiding, is die persoonlike ontwikkeling van studente ook ’n prioriteit vir Sol-Tech. Daarom word eerstejaarskampe, wat op persoonlike -en leierskapontwikkeling gerig is, vir studente aangebied. Die kollege het ’n formele studenteraad wat ’n belangrike kommunikasierol tussen lektore en studente vervul. Die studenteraad organiseer ook sosiale geleenthede vir studente.
Sol-Tech is geakkrediteer by merSETA en NAMB (National Artisan Moderating Body) Hierdie organisasies is verantwoordelik vir eksterne beheer en gehalteversekering. Skakel gerus die kollege of besoek ons webblad by www.sol-tech.co.za om meer uit te vind wat die jongste kursus-tariewe is en wanneer nuwe innames plaasvind.
Alle voornemende studente wat by Sol-Tech wil inskryf, moet ’n keuringstoets skryf en slaag om in aanmerking vir studies by die kollege te kom. Hoewel voornemende studente met ’n gr. 9-kwalifikasie by Sol-Tech kan inskryf, word dit sterk aanbeveel dat voornemende studente ’n tegniese graad 12-sertifikaat as minimum kwalifikasie moet besit. Voornemende studente met ’n akademiese graad 10- tot 12-kwalifikasie kan op grond van bogemiddelde skolastiese prestasie vir die N1-kursus oorweeg word. Die kursus strek oor ongeveer 11 weke en word deur ’n nasionale eksamen gevolg. Ongeveer drie weke nadat die studente die nasionale eksamen afgelê het, kan hulle met die nasionale N2-kursus begin.
Ná voltooiing van die N2-kursus doen studente aansoek om institusionele praktiese opleiding in Sol-Tech se werkswinkel te deurloop. Dit strek oor ongeveer 30 weke. Gedurende hierdie tydperk word hulle vordering gereeld gemonitor en by minstens vier geleenthede formeel geassesseer. Nadat die studente hulle institusionele opleiding voltooi het, doen hulle aansoek by Ajani om by ’n SETA-goedgekeurde werkgewer geplaas te word waar hulle verdere praktiese opleiding deurloop. Die studente kan ná ’n tydperk van 12 maande gereed wees om met voorbereiding en aansoek vir hulle finale vaktoets te begin. Wanneer studente die vaktoets slaag, word ‘n artikel 26-rooiseëlkwalifikasie aan hulle uitgereik. Dit kan egter gebeur dat werkgewers studente na afloop van hul opleiding by Sol-Tech op ’n diensvoorwaardekontrak aanstel, wat meebring dat die kollege geen verdere jurisdiksie oor daardie studente het nie. Alle verdere voortgesette opleiding en kommunikasie word dan deur die betrokke werkgewers hanteer.
Alle vakrigtings deurloop uitgebreide opleiding met betrekking tot handvaardighede en sweis. Handvaardighede behels onder andere akkurate meet, merk, saag, vyl, boor en tap van ysterhoudende en nie-ysterhoudende metale.
Stelsels en prosesse met betrekking tot die aanwending van enkelfase en driefase elektrisiteit in die huishoudelike en industriële omgewing. Studente doen ook ‘n kursus in elektronika en PLC-beheer.
Meganiese stelsels en prosesse met betrekking tot laers, ratkaste, remstelsels, pompstelsels, aandrywings, asbeleyning, pneumatika en hidroulika. Stelsels en prosesse met betrekking tot die aanwending van enkelfase en driefase elektrisiteit in die huishoudelike en industriële omgewing. Studente doen ook ‘n kursus in elektronika en PLC-beheer.
PASSER en DRAAIER
Gevorderde handvaardigheid asook stelsels en vervaardigingsprosesse met betrekking tot die gebruik van draaibanke, freesmasjiene, slypmasjiene en boormasjiene. Meganiese stelsels en prosesse met betrekking tot laers, ratkaste, remstelsels, pompstelsels, aandrywings, asbeleyning, pneumatika en hidroulika.
DIESELWERKTUIGKUNDIGE OF TREKKERWERKTUIGKUNDIGE
Instandhouding, diens, en herstel van onder andere enjins, ratkaste, ewenaars, wielsporing, hidrouliese stelsels, remstelsels, laers, stuurstelsels, en outo-elektriese bedradingstelsels.
Gevorderde handvaardigheid asook stelsels en vervaardigingsprosesse met betrekking tot die gebruik van CNC-draaibanke, CNC-freesmasjiene, slypmasjiene en boormasjiene. Vervaardigingsprosesse met betrekking tot die gebruik van vonk-erosiemasjiene, draad-sny masjiene en plastiekinspuit-vorming masjiene
Die uitvoer van sweisstande volgens industriële SABS-standaarde, verskeie sweistegnieke in ingeslote ruimtes met betrekking tot die gebruik van boog-, gas-, MIG- en TIG-sweis sweismasjiene, asook plasma-snywerk.
Ajani is ’n onafhanklike plasingsmaatskappy wat uitsluitlik Sol-Tech-studente by goedgekeurde werkgewers plaas om praktiese ondervinding op te doen. Die studente word by werkgewers geplaas en deurlopend gemonitor. Ajani verleen ook bystand met aansoeke vir finale vaktoetse. Besoek Ajani se webwerf by www.ajani.co.za vir meer inligting.
Kontak ons vandag nog:
Tel.: 0861 25 24 23